Twee vas ná moord op Mahikeng-onderwyseres | Maroela Media
Twee vas ná moord op Mahikeng-onderwyseres
Twee verdagtes is in hegtenis geneem in verband met die moord op 'n onderwyseres van Mahikeng in Noordwes wie se ontbinde liggaam verlede week gevind is.
Maroela Media het vroeër berig die onderwyseres, Thulisile Ngwenya (56), is verlede Sondag as vermis aangemeld.
"Ngwenya was 'n onderwyseres aan die Lekoko Primary School buite Mahikeng en is verlede Saterdagoggend vir die laaste keer gesien toe sy na 'n bank in die dorp gegaan het," het kapt. Yvonne Maqoboza gesê. "Haar voertuig, 'n Mazda CX3, is later verlate naby die taxistaanplek op die dorp opgespoor."
Die polisie het vermoed sy is ontvoer voordat sy vermoor is. 'n Herder het Woensdag op Ngwenya se liggaam in bosse naby die Lorwaneng-nedersetting afgekom.
"'n Toegewyde span speurders in samewerking met die misdaadintelligensie-eenheid het 'n deurbraak gemaak met die inhegtenisneming van twee verdagtes. Hulle is Maandag in Johannesburg in hegtenis geneem."
Die polisie het tydens die inhegtenisnemings op Ngwenya se selfoon beslag gelê.
Die verdagtes, onderskeidelik 50 en 51 jaar oud, sal na verwagting Woensdag in die Mmabatho-landdroshof verskyn op aanklagte van moord en ontvoering.